Տեղեկություններ կան, որ ՀՀԿ-ում պլանավորել են ընդհանրապես տապալել ընտրական օրենսգրքի նախագիծը՝ Վենետիկի հանձնաժողովին ցույց տալու, որ իշխանությունների հայտարարած կոնսենսուս չկա։ Հիշեցնենք, որ ուրբաթ Վենետիկի հանձնաժողովում քննարկվեց Հայաստանի ԸՕ նախագիծը եւ առաջին փոխվարչապետ Արարատ Միրզոյանը հայտարարեց, թե կա քաղաքական ուժերի համաձայնություն։ ԸՕ-ն սահմանադրական օրենք է եւ պետք է ընդունվի 63 ձայնով։ Արմեն Աշոտյանը լրագրողների հետ զրույցում ասաց, որ եթե նույնիսկ Ընտրական օրենսգիրքը խոշոր փոփոխություններով ընդունվի, քաղաքական կոնսենսուս չի ստացվի, ինչը հակասում է ժողովրդավարության դասական կանոններին։ «Այսօր մենք, երևի թե, դա չենք զգում, բոլորս ուրախ ենք, հետհեղափոխական ենք, էյֆորիա ենք, վարչապետը լայվ կմտնի, նորից մի բան դզի կանցնի, կգնա, բայց դա հարցն ուղղելո՞ւ է»,-ասաց նա շարունակելով․«Ինչքան ուզում եք Արարատ Միրզոյանը գնա Վենետիկ, ինչքան ուզում է Նիկոլ Փաշինյանը մտնի լայվ, ինչքան ուզում եք մարդ բերեք պատուհանի տակ ինձ հիշատակեք, դա չի փոխվելու, դա դասական քաղաքագիտական կանոն է»։ Նա ասաց, որ անգամ կոմպոտ պատրաստելու համար ավելի երկար աշխատանքներ են տարվում։ Ինչպես հայտնի է անցած շաբաթ ՀՀԿ-ից մոտ 17 պատգամավոր հայտարարեց արտահերթ ընտրություններին աջակցելու հարցում, ուշագրավ է, սակայն, որ նրանցից շատերը չեն ներկայացել նիստի, ինչն էլ քվորումի խնդիր էր առաջացնում։